P6_TA(2006)0355

Euroopan luonnon-, arkkitehtuuri- ja kulttuuriperinnön suojelu maaseutu- ja saarialueilla

Euroopan parlamentin päätöslauselma Euroopan luonnon-, arkkitehtuuri- ja kulttuuriperinnön suojelusta maaseutu- ja saarialueilla (2006/2050(INI))

Euroopan parlamentti, joka

- ottaa huomioon EY:n perustamissopimuksen 151 artiklan,

- ottaa huomioon Unescon 16. marraskuuta 1972 hyväksymän yleissopimuksen maailman kulttuuri- ja luonnonperinnön suojelemisesta,

- ottaa huomioon Euroopan neuvoston 3. lokakuuta 1985 hyväksymän yleissopimuksen Euroopan rakennustaiteellisen perinnön suojelusta (Granada),

- ottaa huomioon Euroopan neuvoston 16. tammikuuta 1992 hyväksymän yleissopimuksen arkeologisen perinnön suojelusta (Valletta),

- ottaa huomioon Euroopan neuvoston 20. lokakuuta 2000 hyväksymän yleissopimuksen maiseman suojelusta (Firenze),

- ottaa huomioon Euroopan neuvoston 27. lokakuuta 2005 hyväksymän puiteyleissopimuksen kulttuuriperinnön arvosta yhteiskunnalle (Faro),

- ottaa huomioon 13. toukokuuta 1974 [1] Euroopan kulttuuriperinnön suojelemisesta, 14. syyskuuta 1982 [2] Euroopan rakennustaiteellisen ja arkeologisen perinnön suojelemisesta, 28. lokakuuta 1988 [3] yhteisön rakennustaiteellisen ja arkeologisen perinnön säilyttämisestä, 12. helmikuuta 1993 [4] rakennusperinnön säilyttämisestä ja kulttuuriomaisuuden suojelemisesta ja 16. tammikuuta 2001 [5] maailman kulttuuri- ja luonnonperinnön suojelemista koskevan yleissopimuksen täytäntöönpanosta Euroopan unionin jäsenvaltioissa antamansa päätöslauselmat,

- ottaa huomioon Kulttuuri 2000 -ohjelman perustamisesta 14 päivänä helmikuuta 2000 tehdyn Euroopan parlamentin ja neuvoston päätöksen N:o 508/2000/EY [6],

- ottaa huomioon ensimmäisessä käsittelyssä 25. lokakuuta 2005 vahvistamansa kannan ehdotuksesta Euroopan parlamentin ja neuvoston päätökseksi .../2006/EY Kulttuuri 2007 -ohjelman perustamisesta (2007-2013) [7],

- ottaa huomioon työjärjestyksen 45 artiklan,

- ottaa huomioon kulttuuri- ja koulutusvaliokunnan mietinnön (A6-0260/2006),

A. ottaa huomioon, että kulttuuriperintö on merkittävä osa Euroopan kansojen identiteettiä ja historiallista kehitystä,

B. ottaa huomioon, että kulttuuriperintö koostuu aineellisista ja aineettomista tekijöistä ja että sitä rikastetaan jatkuvasti kunkin sukupolven antaessa luovan panoksensa kulttuuriin omalla tavallaan,

C. ottaa huomioon, että kulttuuriperintö sisältää sekä arkkitehtuuri- että luonnonperinnön, johon ihminen on jättänyt merkkinsä ajallisesti ja paikallisesti,

D. ottaa huomioon, että Euroopan unioni on ottanut asiakseen kulttuurisen monimuotoisuuden edistämisen ja turvaamisen, elämänlaadun parantamisen sekä ympäristön suojelemisen,

E. ottaa huomioon, että kulttuuriperinnön useiden tekijöiden säilyttäminen luo pohjan sosiaalisen ja taloudellisen kehityksen jatkumiselle edistäen näin ympäristön suojelua, työllistymismahdollisuuksia ja Euroopan yhdentymistä,

F. ottaa huomioon kulttuuriperinnön erityisen merkityksen maaseudulle, joka kärsii autioitumisesta, väestön vähenemisestä ja taloudellisesta näivettymisestä, vaikka maaseutu muodostaa 90 prosenttia Euroopan pinta-alasta,

G. ottaa huomioon, että Euroopan saarialueet, ennen kaikkea pienet saaret, ovat pitkälti säilyttäneet ominaispiirteensä muuttumattomina ja että niiden merkittävää kulttuuriperintöä on tuettava, suojeltava ja kohennettava erityisesti,

H. ottaa huomioon, että on tärkeää säilyttää ja kehittää muistomerkkiarkkitehtuurin ohella myös muita kulttuuriluomuksia, jotka muodostavat ja mahdollistavat nykyajan EU:n asukkaille sopivat elinolot,

I. ottaa huomioon, että Euroopan kulttuuriperintö on kokonaisuudessaan ja riippumatta eurooppalaisesta, kansallisesta tai paikallisesta ulottuvuudestaan perustavanlaatuisen tärkeä Euroopan kansalaisille;

1. kehottaa neuvostoa tunnustamaan selkeästi kulttuuriperinnön merkityksen Euroopan yhdentymiselle eurooppalaisen identiteetin ja Euroopan kansalaisuuden, kestävän taloudellisen ja sosiaalisen kehityksen, kulttuurienvälisen vuoropuhelun ja kulttuurisen monimuotoisuuden kannalta;

2. kehottaa komissiota lainsäädäntöaloitteita laatiessaan panemaan tehokkaasti täytäntöön EY:n perustamissopimuksen 151 artiklan 4 kohdan kulttuuria koskevan horisontaalisen määräyksen ja selvittämään perinpohjaisesti ehdotetun lainsäädännön vaikutuksia kulttuurille ja kulttuuriperinnölle, jotta kulttuuriperintöä edistävät toimet sisällytettäisiin kaikkiin Euroopan unionin toimintalinjoihin;

3. katsoo, että kulttuuriperintöä on pidettävä jakamattomana kokonaisuutena, joka edellyttää yhteisiin suojelutoimiin ryhtymistä;

4. korostaa, että kestävä kehitys edellyttää kulttuuri-, luonnon- ja arkkitehtuuriympäristöä koskevaa integroitua lähestymistapaa sekä kaupungeissa että maaseudulla, mutta painottaa, että Euroopan maaseudun kulttuuriperinnön ulottuvuuteen on kiinnitettävä erityistä huomiota;

5. painottaa niin ikään, että on huolehdittava erityisesti Euroopan saarialueiden luonnon-, arkkitehtuurija kulttuuriperinnön suojelusta ja kohentamisesta;

6. katsoo, että maaseudulla ja saarialueilla toteutettavissa toimissa on otettava huomioon seuraavat periaatteet:

- väestön ja ympäristön välinen kestävä tasapaino

- perinteistä maaseutua koskeva integroitu toimintatapa

- paikallisväestön osallistuminen toimintalinjojen laatimiseen ja täytäntöönpanoon ja sen kantojen ja keskusviranomaisten päätösten yhdenmukaistaminen

- jatkuva vuoropuhelu sosiaalisten, yksityisten ja vapaaehtoisten organisaatioiden kanssa, jotka toimivat aktiivisesti kulttuuriperinnön parissa;

7. kehottaa Euroopan unionia, jäsenvaltioita, paikallisviranomaisia ja kulttuurin alalla toimivia kansalaisjärjestöjä ryhtymään toimiin Euroopan kulttuuriperinnön suojelemiseksi ja kehittämiseksi painottaen erityisesti pienten perinteisten asutuskeskusten säilyttämistä, kohentamista ja kehittämistä sekä tiedottamaan suurta yleisöä asian tärkeydestä;

8. katsoo, että tämän erityisalan edistämisessä on otettava huomioon toissijaisuusperiaatetta asianmukaisesti noudattaen muun muassa seuraavat seikat:

- maaseudun kulttuuriperinnön järjestelmällinen kartoittaminen

- soveltuvan lainsäädäntökehyksen laatiminen kyseisen perinnön suojelemiseksi sisältäen kannustimia perinteisten rakennusten ja asutuskeskusten säilyttämiseksi sekä toimenpiteitä, joilla varmistetaan, että uudet rakennukset sopivat yhteen lähistöllä olevien historiallisten rakennusten ja paikallisen arkkitehtuurin kanssa

- taloudellinen tuki paikallisten muistomerkkien entistämistä ja perinteisten maatalouskäytäntöjen jatkamista varten

- siitä huolehtiminen, että perinteisten asutuskeskusten kohentamistoimet ovat kokonaisvaltaisia ja tähtäävät alkuperäisten rakennustaiteellisten muotojen palauttamiseen, mihin sisältyy nykyaikaisten materiaalien asianmukainen käyttö ja nykyaikaisten rakenteiden yhdistäminen perinteisiin rakenteisiin vahingoittamatta kuitenkaan niiden ominaispiirteitä

- paikallisen osaamisen ja perinteisten ammattien säilyttäminen;

9. kehottaa jäsenvaltioita sekä alue- ja paikallisviranomaisia tarjoamaan tarvittaessa kannustimia sellaisten rakennusten purkamiseen tai muuttamiseen, jotka ovat ristiriidassa sijaintikuntansa tai -seutunsa erityisen arkkitehtonisen luonteen kanssa tai ympäröivän luonnon tai rakennusten kanssa, tai jotka huonontavat niiden laatua;

10. kehottaa jäsenvaltioita edistämään yhteistyössä komission kanssa kulttuuriperintönsä suojelua ja säilyttämistä rakennerahastojen avulla sekä käynnissä olevien yhteisöaloitteiden Leader+, Urban II ja Interreg III kautta, jotka sisällytetään seuraavalla rahoituskaudella (2007-2013) uusiin rahoitusvälineisiin poliittisen koheesion ja yhteisen maatalouspolitiikan kautta;

11. kehottaa jäsenvaltioita pitämään mielessä, että taloudellisia kannustimia koskeviin strategioihin on sisällyttävä keskus- ja paikallisviranomaisten sekä muiden paikallisten elinten ja toimielinten välinen koordinointi (unohtamatta sitä seikkaa, että useat kulttuuriperintöluetteloon kuuluvat kohteet ovat uskonnollisia) pyrittäessä suojelemaan ja parantamaan kyseisten seutujen luonnon- ja kulttuuriympäristöä;

12. katsoo, että Euroopan luonnon-, arkkitehtuuri- ja kulttuuriperintöä voidaan hyödyntää merkittävällä tavalla kehittämällä maaseudulla ja saarialueilla vaihtoehtoisia matkailun muotoja, kuten kulttuuri-, patikointi- ja merimatkailua sekä ekologista matkailua; korostaa, että on edistettävä toimintalinjoja, jotka tähtäävät siihen, että kaikki Euroopan kansalaiset voivat nauttia vaihtoehtoisen matkailun hyödyistä;

13. kehottaa jäsenvaltioita rohkaisemaan ja edistämään vaihtoehtoisen kestävän matkailun kehittämistä asettaen etusijalle pienet perinteiset asutuskeskukset yhteisön rahoitusvälineiden, kuten Euroopan aluekehitysrahaston, Euroopan maaseudun kehittämisen maatalousrahaston ja Euroopan kalatalousrahaston tuella;

14. kehottaa komissiota edistämään nykyisten yhteisön ohjelmien kuten kilpailukyvyn ja innovoinnin puiteohjelman puitteissa toimenpiteitä käsityö- ja ammattitoiminnan, erityisesti katoamisvaarassa olevien ja arkkitehtonisen perinnön asianmukaisen kunnostamisen ja säilyttämisen kannalta tarpeellisten toimintojen tukemiseksi;

15. kehottaa komissiota ja jäsenvaltioita kannustamaan tilan käyttöön ja hallintaan, arkkitehtuuriin, rakennusten restaurointiin ja kunnostamiseen sekä muihin niiden kaltaisiin toimiin erikoistuneiden ammattilaisten kouluttamiseen, jotta kulttuuriperinnön erityispiirteet voitaisiin säilyttää tekemällä kohteista samalla nykyaikaisten tarpeiden mukaisia; kehottaa lisäksi ryhtymään toimenpiteisiin käsityöläisten ja perinteisten materiaalien toimittajien kouluttamiseksi sekä kyseisten materiaalien jatkuvaa käyttöä koskevien menetelmien valikoimiseksi;

16. kehottaa komissiota tukemaan seitsemännen tutkimuksen, teknologian kehittämisen ja demonstroinnin puiteohjelman (2007-2013) puitteissa ponnisteluja kulttuuriperinnön säilyttämiseen tähtäävien uusien työvälineiden, tekniikkojen ja menetelmien kehittämiseksi;

17. vaatii komissiota ja jäsenvaltioita huolehtimaan siitä, että yhteisön varoilla ei tueta hankkeita, jotka todistetusti johtavat kulttuuriperintömme huomattavien osien tuhoutumiseen;

18. kehottaa komissiota hyväksymään toimenpiteitä saatavuuden helpottamiseksi ja pienten yritysten, perinteisten käsityöläisammattien ja elinkeinojen sekä paikallisten perinteiden ja tapojen edistämiseksi, jäsenvaltioissa olevien kylien ja kuntien tukemiseksi laajan kampanjan avulla, jotta paikallistalouden kehitystä voitaisiin voimakkaasti edistää ja pysäyttää maaseudun autioituminen;

19. kehottaa komissiota järjestämään kansainvälisiä konferensseja ja kokouksia kokemusten jakamiseksi ja vaihtamiseksi;

20. kehottaa komissiota tarjoamaan, ensisijaisesti Kulttuuri-ohjelman (2007-2013) monivuotisten yhteistyösuunnitelmien osana, eri jäsenvaltioista tulevien kumppanien järjestöverkostolle mahdollisuuden toteuttaa monivuotisia suunnitelmia, joiden avulla voidaan tuoda esiin hyvin kunnostettuja perinteisiä, mahdollisesti alle 1000 asukkaan asutuskeskuksia;

21. katsoo, että tällaiset suunnitelmat mahdollistaisivat sellaisten kulttuurialan toimien toteuttamisen, joiden tavoitteena on kyseisten asutuskeskusten kulttuuriperinnön kohentaminen ja tulevaisuuden tavoitteena Euroopan perinteisten asutuskeskusten välisen yhteistyön lisääminen ja mahdollisuuksien tarjoaminen alueiden kulttuuristen erityispiirteiden korostamiseksi niiden eurooppalaisen ulottuvuuden ohella;

22. toivoo, että pienten, perinteisten asutuskeskusten hyväksi kehitettäisiin tulevaisuudessa hanke, joka noudattelisi kulttuuripääkaupunkien perustamista koskeneen hankkeen linjauksia;

23. katsoo, että "Euroopan unionin kulttuuriperintöpalkinto", jota "Europa Nostra" hallinnoi, on arvokas aloite, jota on jatkettava myös tulevaisuudessa; katsoo, että tämän palkinnon yhteyteen ja laajempaankin asiayhteyteen on luotava uudenlaisia palkitsemismuotoja perinteisen asutuskeskuksen parhaalle kokonaisvaltaiselle kohentamishankkeelle, jotta kannustetaan jatkamaan kohentamisponnisteluja asutuskeskuksissa, jotka ovat säilyttäneet perinteiset asutukseen liittyvät arkkitehtoniset erityispiirteensä kokonaan tai suurimmaksi osaksi;

24. panee tyytyväisenä merkille neuvostossa hiljattain tehdyn ehdotuksen Euroopan kulttuuriperintöluettelon laatimisesta ja kehottaa komissiota tukemaan sitä; katsoo, että tässä yhteydessä olisi kiinnitettävä erityistä huomiota maaseutu- ja saarialueiden paikalliseen kulttuuriperintöön ottaen huomioon myös kulttuuriperintöön liittyvät abstraktit näkökohdat; katsoo, että myös ehdokasmaita on pyydettävä osallistumaan hankkeeseen;

25. kehottaa neuvostoa ja komissiota edistämään "Euroopan kulttuuriperinnön teemavuoden" perustamista, jonka tavoitteena on Euroopan kansalaisten tietojen lisääminen kulttuuriperintönsä kohentamisen merkityksestä, edellyttäen soveltuvia toimia;

26. kehottaa komissiota ja jäsenvaltioita toimimaan yhteistyössä Euroopan neuvoston kanssa, jotta osana Euroopan rakennusperintöpäiviä (Journées européennes du patrimoine) vahvistetaan ulottuvuutta, joka tähtää perinteisten asutuskeskusten ja maaseudun ja saarialueiden arkkitehtuuriperinnön kohentamiseen, jotta Euroopan kansalaiset sisäistäisivät paremmin muun muassa pysyvästä kulttuuriperinnöstä ja muistomerkeistä heijastuvien paikallisten ja alueellisten kulttuuri-identiteettien arvon;

27. kehottaa neuvostoa, komissiota ja jäsenvaltioita ottamaan huomioon Euroopan neuvoston ja Unescon Euroopan luonnon-, arkkitehtuuri- ja kulttuuriperinnön suojelua koskevat lukuisat yleissopimukset ja vahvistamaan yhteistyötään näiden järjestöjen kanssa EY:n perustamissopimuksen 151 artiklan 3 kohdan mukaisesti;

28. kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille sekä Euroopan neuvostolle.

[1] EYVL C 62, 30.5.1974, s. 5.

[2] EYVL C 267, 11.10.1982, s. 25.

[3] EYVL C 309, 5.12.1988, 423.

[4] EYVL C 72, 15.3.1993, s. 160.

[5] EYVL C 262, 18.9.2001, s. 48.

[6] EYVL L 63, 10.3.2000, s. 1.

[7] Hyväksytyt tekstit, P6_TA(2005)0397.

--------------------------------------------------